CELEX: 52012PC0407
Language: lv
Date: 2012-07-20
Title: Priekšlikums EIROPAS PARLAMENTA UN PADOMES LĒMUMS, ar ko nosaka Savienības rīcību iniciatīvai “Eiropas kultūras galvaspilsētas” no 2020. līdz 2033. gadam

|
			
		
		
		52012PC0407
		
			Priekšlikums EIROPAS PARLAMENTA UN PADOMES LĒMUMS, ar ko nosaka Savienības rīcību iniciatīvai “Eiropas kultūras galvaspilsētas” no 2020. līdz 2033. gadam /* COM/2012/0407 final - 2012/0199 (COD) */
			
				
		
		
			
			   	PASKAIDROJUMA RAKSTS
1.           PRIEKŠLIKUMA KONTEKSTS
Iniciatīvu “Eiropas kultūras
galvaspilsētas” izveidoja 1985. gadā kā starpvaldību
iniciatīvu. Lai uzlabotu minētās iniciatīvas
efektivitāti, to 1999. gadā oficiāli pārveidoja par
Eiropas Savienības rīcību. Tika izveidoti jauni kritēriji
un atlases procedūras, saraksts, kurā norādīts,
kādā hronoloģiskā secībā dalībvalstu
pilsētas izvirza kultūras galvaspilsētas titulam, kā arī
izveidota Eiropas neatkarīgo ekspertu žūrija, kas novērtē
pieteikumus (Eiropas Parlamenta un Padomes 1999. gada 25. maija
Lēmums Nr. 1419/1999/EK, ar ko nosaka Kopienas rīcību
pasākumam Eiropas Kultūras galvaspilsēta no 2005. līdz
2019. gadam). Lai, veicinot konkurenci starp pilsētām un
uzlabojot piedāvājumu kvalitāti, iniciatīvu padarītu
vēl efektīvāku, minētos noteikumus 2006. gadā
atjaunināja. Turklāt ar jaunajiem noteikumiem ieviesa vairākus
pasākumus, ar kuriem atbalsta dalībvalstis sagatavošanās
posmā, ieskaitot uzraudzības procesu (Eiropas Parlamenta un Padomes
2006. gada 24. oktobra Lēmums Nr. 1622/2006/EK, ar ko
nosaka Kopienas rīcību pasākumam Eiropas Kultūras
galvaspilsēta no 2007. līdz 2019. gadam). 
Lēmuma Nr. 1622/2006/EK
piemērošanas termiņš beigsies 2019. gadā. Šobrīd
konkursu par titulu izsludina sešus gadus iepriekš, lai pilsētām
pirms pasākuma norises gada būtu pietiekami daudz laika sagatavoties.
Tāpēc, lai nodrošinātu netraucētu pāreju uz
2020. gadu, 2013. gadā būtu jāpieņem jauns
juridiskais pamats iniciatīvas “Eiropas kultūras galvaspilsēta”
turpināšanai.
2.           NOVĒRTĒJUMI, APSPRIEŠANĀS
AR IEINTERESĒTAJĀM PERSONĀM UN KOMISIJAS DIENESTU DARBA
DOKUMENTS
Komisija, izstrādājot priekšlikumu
iniciatīvai “Eiropas kultūras galvaspilsētas” pēc
2019. gada, ir veikusi lielus ieguldījumus.
Kopš 2007. gada Komisija nodrošina
ārēju un neatkarīgu katras Eiropas kultūras
galvaspilsētas vērtējumu. Līdz šim ir novērtētas
2007.‑2010. gada kultūras galvaspilsētas, un šobrīd
tiek vērtētas 2011. gada kultūras galvaspilsētas.
1995. līdz 2004. gada Eiropas kultūras galvaspilsētas ir
novērtētas ārēji vienā ziņojumā. Tāpat
Komisija uzdeva novērtēt ar Lēmumu Nr. 1622/2006/EK
ieviestās atlases un uzraudzības procedūras.
No 2010. gada 27. oktobra līdz
2011. gada 12. janvārim tiešsaistē notika
apspriešanās, kuras ietvaros tika saņemtas 212 atbildes. Pēc
minētās tiešsaistē notikušās apspriešanās Briselē
2011. gada 2. martā notika atklāta sanāksme, kurā
piedalījās vairāk nekā 200 cilvēku, no kuriem
lielākā daļa bija valsts iestāžu un organizāciju
pārstāvji.
Pārdomās par iniciatīvas
“Eiropas kultūras galvaspilsētas” nākotni nozīmīgu
lomu spēlēja arī 2012. gada 12. februārī
pieņemtais Reģionu komitejas pastāvīgais ziņojums un
2010. gada martā Briselē rīkotā iniciatīvas
“Eiropas kultūras galvaspilsētas” 25. gadadienai
veltītā konference, kurā pulcējās pārstāvji
no vairāk nekā 50 bijušajām, esošajām un topošajām
Eiropas kultūras galvaspilsētām vai pilsētām, kas
iesniegušas piedāvājumus, un 500 dalībnieku. 
Ir svarīgi pieminēt, ka visos
svarīgākajos jautājumos novērtējumā apkopotie
pierādījumi un ziņas lielā mērā sakrita ar
apspriešanās laikā izteiktajiem viedokļiem. Tas Komisijai deva
iespēju izdarīt vairākus svarīgus secinājumus par
iniciatīvas “Eiropas kultūras galvaspilsētas” nākotni.
Valda plaša vienprātība par to, ka
rīcība “Eiropas kultūras galvaspilsētas” ir veiksmīga,
un tās turpināšana pēc 2019. gada tiek plaši
atbalstīta. Tas skaidri norāda uz to, ka “Eiropas kultūras
galvaspilsētas” gan darbības jomas, gan mēroga ziņā ir
kļuvusi par vienu no vērienīgākajām Eiropas
iniciatīvām kultūras jomā. Tāpat tā ir kļuvusi
par vienu prestižākajām Eiropas iniciatīvām, kas tiek
visvairāk pamanīta, un, iespējams, par vienu no
iniciatīvām, ko Eiropas iedzīvotāji atbalsta visvairāk. 
Ja pasākumu “Eiropas kultūras
galvaspilsētas” plāno apdomīgi, tad pilsētas no tā var
daudz iegūt. “Eiropas kultūras galvaspilsētas” visupirms ir
kultūras pasākums, taču tas var nest arī
nozīmīgus sociālus un ekonomiskus labumus, jo īpaši tad, ja
šis pasākums tiek iekļauts pilsētas un tās
apkārtējo reģionu ilgtermiņa kultūrpolitiskās
attīstības stratēģijā. Jāpiemin – lai gan
katrā dalībvalstī par Eiropas kultūras galvaspilsētu
attiecīgajam gadam var izvirzīt tikai vienu pilsētu, konkurss
ievērojami ietekmē jaunu vai efektīvāku politiku un
stratēģiju izstrādi arī tajās pilsētās,
kuras neizraugās Eiropas kultūras galvaspilsētas titulam.
Tomēr “Eiropas kultūras
galvaspilsētas” ir arī liels pārbaudījums. Kultūras
pasākumu programmas īstenošana gada garumā prasa lielas
pūles, un dažas kultūras galvaspilsētas titula potenciālu
ir izmantojušas veiksmīgāk nekā citas. Tāpēc galvenais
izaicinājums nākotnē būs esošās sistēmas
priekšrocību attīstīšana, vienlaicīgi palīdzot katrai
kultūras galvaspilsētai pilnībā izmantot titula
potenciālu un optimizēt ieguvumus kultūras, ekonomikas un
sociālo jautājumu jomā.
Ņemot vērā
novērtējumu rezultātus un sabiedriskās apspriešanas
rezultātus, Komisija konstatēja šādas piecas galvenās
problēmas, ar kurām pilsētas saskaras, gatavojoties
pasākumam: 
·                        
vislielākās grūtības līdz
šim sagādājusi valsts un vietējā mēroga politiku ietekme
uz budžetiem, kam laikposmā no piedāvājumu iesniegšanas
līdz konkursa noslēgumam jābūt cik vien iespējams
nemainīgiem. Vairums finanšu līdzekļu ir valsts
līdzekļi, tāpēc politiskajam atbalstam ir būtiska
nozīme, un bez šī atbalsta pilsēta nevar iesniegt ticamu
piedāvājumu, tomēr tajā pat laikā īstenotāju
komandai ir vajadzīga mākslinieciskā neatkarība, kas
jārespektē, lai aizsargātu pasākuma ticamību; 
·                        
tāpat novērtējumi liecina, ka
dažās bijušajās kultūras galvaspilsētās Eiropas
dimensija nebija labi izprasta un kultūras galvaspilsētas būtu
varējušas būt pamanāmākas; 
·                        
vairākām pilsētām nav izdevies
pasākumu iekļaut ilgtermiņa stratēģijā, un
tādēļ tām bija problēmas nodrošināt pasākuma
ilgtermiņa ietekmi pilsētā; 
·                        
vēl joprojām trūkst
vērtēšanas mehānismu, ko ievieš pašas pilsētas un izmanto,
lai novērtētu primāros datus par pasākuma ietekmi. Tas
apgrūtina kultūras galvaspilsētu salīdzināšanu un
vājina pieredzes apmaiņu;
·                        
visbeidzot, daudzās dalībvalstīs
pasākums jau ir noticis vairākkārt, un dažām dalībvalstīm
ir ierobežots reālu kandidātu skaits tāda apmēra
pasākuma organizēšanai kā “Eiropas kultūras
galvaspilsētas”. Izraugoties titulam tādas pilsētas, kurām
ir pārāk mazas spējas, un izvēloties vāju
kultūras galvaspilsētu, ilgtermiņā tiktu apdraudēts
iniciatīvas “Eiropas kultūras galvaspilsētas” prestižs un
zīmola vērtība.
Pamatojoties uz iepriekš minēto, tika
pārbaudīti trīs risinājumi attiecībā uz
iniciatīvas “Eiropas kultūras galvaspilsētas” nākotni
pēc 2019. gada: 
·                        
1) turpināt rīcību, pamatojoties uz juridisko
pamatu, kas ir identisks šim lēmumam un kam pievienots saraksts, kurā
dalībvalstis izkārtotas hronoloģiskā secībā;
·                        
2) pārtraukt rīcību;
·                        
3) turpināt rīcību, pamatojoties uz
jaunu juridisko pamatu, kas pievēršas problēmām, kuras
radušās, īstenojot spēkā esošo lēmumu.
Attiecībā uz trešo risinājumu, pārbaudīja divus
apakšrisinājumus: 
–              
3a) pievieno jaunu sarakstu, kurā
dalībvalstis izkārtotas hronoloģiskā secībā; 
–              
3b) titulu piešķir atklāta konkursa
kārtībā.
Attiecībā uz katru risinājumu
tika novērtēta to kulturālā, ekonomiskā un
sociālā ietekme un ietekme uz vidi. Pēc tam minētos
risinājumus novērtēja un sarindoja, pamatojoties uz to
efektivitāti “Eiropas kultūras galvaspilsētas” mērķu
sasniegšanā, to iedarbīgumu, izmaksām un administratīvajiem
slogiem, atbilstību plašākiem Savienības politikas
mērķiem un sinerģiju un kopdarbību ar citiem
Savienības mērķiem, kā arī to īstenošanas
iespējām.
Vispozitīvāko vispārējo
novērtējumu ieguva 3a) variants, proti, jauns juridiskais pamats, kam
pievienots saraksts, kurā dalībvalstis izkārtotas
hronoloģiskā secībā. Šis risinājums ieguva
visvairāk punktu, un to atzina par vispiemērotāko.
Novērtējumu un sabiedriskās
apspriešanas galvenie rezultāti, kā arī darbības, kas
veiktas, lai salīdzinātu piedāvātos risinājumus, ir
apkopotas Komisijas dienestu darba dokumentā, kurš pievienots šim
priekšlikumam.
3.           PRIEKŠLIKUMA JURIDISKIE ASPEKTI
Iniciatīvas “Eiropas kultūras
galvaspilsētas” pamatā ir Līguma par Eiropas Savienības
darbību 167. pants. Minētajā pantā ir paredzēts,
ka ES “veicina dalībvalstu kultūru uzplaukumu, respektējot to
nacionālās un reģionālās atšķirības un
vienlaikus pievēršot uzmanību kopīgajam kultūras
mantojumam”. Turklāt Savienība rīcības mērķis ir
“veicināt dalībvalstu sadarbību” kultūras jomā un
“vajadzības gadījumā atbalstīt un papildināt to
rīcību”. 
Saskaņā ar jauno lēmumu
atbilstīgi Līguma par Eiropas Savienības darbību
291. pantam Eiropas kultūras galvaspilsētas, formalizējot
Eiropas neatkarīgo ekspertu žūrijas ieteikumus, oficiāli
būtu jāizraugās Komisijai.
Lēmuma priekšlikums ir saskaņā
ar subsidiaritātes un proporcionalitātes principiem. Iniciatīvas
“Eiropas kultūras galvaspilsētas” īstenošanas pasākumi
arī turpmāk galvenokārt veicami vietējā un valsts
mērogā. Tomēr novērtējumi un sabiedriskā apspriešana
liecina, ka Savienībai ir nozīmīga loma attiecībā uz
koordināciju starp dalībvalstīm un vienotu, skaidru un
caurskatāmu kritēriju piemērošanu, kā arī
attiecībā uz atlases un uzraudzības procedūrām
saistībā ar iniciatīvu “Eiropas kultūras
galvaspilsētas”. Tāpat Savienība atlasītajām
pilsētām palīdzēs sagatavoties, sniedzot tām Eiropas
neatkarīgo ekspertu žūrijas ieteikumus, īstenojot paraugprakses
apmaiņu starp pilsētām un sniedzot finansiālu
ieguldījumu Melina Mercouri balvas veidā. 
4.           IETEKME UZ BUDŽETU 
Tāpat kā Lēmumam
Nr. 1622/2006/EK, arī Komisijas priekšlikumam nav tiešas ietekmes uz
budžetu. 
Laikposms, uz kuru attiecas priekšlikums,
sakrīt ar vairāku daudzgadu finanšu shēmu laikposmu.
Attiecībā uz finanšu shēmu 2014. līdz 2020. gadam
finansiālos aspektus saistībā ar rīcību “Eiropas
kultūras galvaspilsētas”, ieskaitot Melina Mercouri balvu,
Eiropas ekspertu žūrijas izdevumus, pasākuma pamanāmību
Eiropas mērogā un cilvēkresursus, kas vajadzīgi darbam
Komisijā, lai atbalstītu rīcību, izskatīs programmas
“Radošā Eiropa” ietvaros. 
Iniciatīvas “Eiropas kultūras
galvaspilsētas” juridiskos un finansiālos aspektus laikposmam
pēc 2020. gada tieši sasaistīs ar nosacījumiem, kas
ietverti nākamajās daudzgadu finanšu shēmās, un, pamatojoties
uz iepriekš minēto, tie būtu jāizskata attiecīgo
Savienības kultūras atbalsta programmu ietvaros.
5.           LĒMUMA KOPSAVILKUMS
Pamatojoties uz novērtējumu
rezultātiem un sabiedriskās apspriešanas rezultātiem,
priekšlikumā iniciatīvai “Eiropas kultūras galvaspilsētas”
pēc 2019. gada saglabā esošās shēmas galvenās
iezīmes un vispārējo struktūru: 
·                        
arī turpmāk titulu piešķirs
atbilstoši sarakstam, kurā dalībvalstis izkārtotas
hronoloģiskā secībā. Šāda rotācijas sistēma
ir pierādījusi sevi kā vienīgo sistēmu, kas visām
dalībvalstīm nodrošina vienādas iespējas rīkot
pasākumu, nodrošina Eiropas kultūras galvaspilsētu
atrašanās vietu ģeogrāfisko līdzsvaru, sniedz
Savienībai iespēju uzsvērt Eiropas kultūru daudzveidību,
kā arī ļauj iedzīvotājiem visā Eiropā
piedzīvot šo notikumu tuvu mājām; 
·                        
arī turpmāk titulu piešķirs
pilsētām. Tāpat pilsētām arī turpmāk
būs iespēja iesaistīt apkārtējos reģionus, lai
sasniegtu plašāku publiku un pastiprinātu ietekmi, tomēr
līdzšinējā pieredze liecina, ka galvenā panākumu
atslēga ir tas, ka viena pilsēta uzņemas nepārprotamu
vadību;
·                        
lai veicinātu spēcīgu Eiropas
dimensiju, pilsētas titulam arī turpmāk izraudzīs,
pamatojoties uz kultūras programmu, kas izstrādāta tieši
pasākuma norises gadam; 
·                        
atlase divās kārtās, ko veic Eiropas
neatkarīgo ekspertu žūrija, ir pierādījusi sevi kā
godīgu un caurskatāmu un tāpēc tā tiks izmantota
arī turpmāk. Tādējādi pilsētām jo īpaši
bija iespēja, pamatojoties uz žūrijas ekspertu sniegtajiem
ieteikumiem, priekšatlases un galīgās atlases starplaikā uzlabot
pieteikumus;
·                        
titulu arī turpmāk piešķirs uz
veselu gadu, lai saglabātu titula atšķirīgo raksturu un ar
titulu saistīto izaicinājumu.
Tajā pat laikā ir ierosināts
veikt vairākus uzlabojumus, lai pievērstos problēmām, kas
radušās, īstenojot spēkā esošo lēmumu, un lai
palīdzētu pilsētām gūt maksimālu labumu no
titula. Galvenās ar jauno juridisko pamatu ieviestās izmaiņas ir
šādas:
·                        
lai kandidātpilsētām sniegtu
labākus norādījumus, tika precizēti kritēriji, un tie
ir labāk novērtējami, lai ekspertu žūrijai atvieglotu
pilsētu atlasi un uzraudzību. Īpaša uzmanība tika
pievērsta, lai uzlabotu pasākuma potenciālo ietekmi uz
ilgtermiņa kultūrpolitiskās attīstības
stratēģiju, nodrošinātu kandidātpilsētu spēju
uzņemties pasākuma īstenošanu, veicinātu kultūras
programmu Eiropas dimensiju un pamanāmību, nodrošinātu augstas
kvalitātes kultūras un mākslas saturu, veicinātu
vietējo iedzīvotāju plašu dalību un nodrošinātu
budžetu nemainīgumu un māksliniecisko komandu neatkarību; 
·                        
tika noteikti stingrāki Melina Mercouri
balvas piešķiršanas nosacījumi. Turklāt balvu vairs
nepiešķirs trīs mēnešus pirms pasākuma norises gada, bet
gan attiecīgā gada vidū, lai varētu
pārliecināties, ka pilsētas pilda savas saistības, jo
īpaši attiecībā uz finansējumu, programmu plānošanu un
Savienības pamanāmību;
·                        
ir skaidri norādīts, ka Eiropas
žūrijai nav pienākuma sniegt pozitīvu ieteikumu, ja neviens no
piedāvājumiem neatbilst kritērijiem;
·                        
lai pilsētām sniegtu turpmāku
atbalstu un norādījumus, tika pastiprināti papildu
pasākumi, ar kuriem sagatavošanās laikā pēc titula piešķiršanas
tiek atbalstītas izraudzītās pilsētas. Ir ieviesta papildu
uzraudzības sanāksme, žūrijas locekļu vizītes
pilsētās būs regulārākas un tiks pastiprināta
pieredzes un paraugprakses apmaiņa starp bijušajām, esošajām un
topošajām kultūras galvaspilsētām, kā arī
kandidātpilsētām;
·                        
lai gūtu plašāku pārskatu par
pasākuma ietekmi un nodrošinātu salīdzināmus datus,
pilsētām tika ieviesti jauni pienākumi attiecībā uz
novērtējumu veikšanu;
·                        
visbeidzot, ir ierosināts arī pēc
2019. gada dot iespēju kandidātvalstīm un
potenciālajām kandidātvalstīm pieteikties titulam, kā
tas bija līdz 2010. gadam. To, ka ieguvējas ir gan
attiecīgās valstis, gan Savienība citu starpā
apliecināja Sibiu – 2007. gadā un Stambula –
2010. gadā.
2012/0199 (COD)
Priekšlikums
EIROPAS PARLAMENTA UN PADOMES
LĒMUMS,
ar ko nosaka Savienības rīcību
iniciatīvai “Eiropas kultūras galvaspilsētas” no 2020. līdz
2033. gadam
EIROPAS PARLAMENTS UN EIROPAS
SAVIENĪBAS PADOME,
ņemot vērā Līgumu par
Eiropas Savienības darbību un jo īpaši tā 167. panta 5. punkta
pirmo ievilkumu,
ņemot vērā Eiropas Komisijas
priekšlikumu,
pēc leģislatīvā akta
projekta nosūtīšanas valstu parlamentiem,
ņemot vērā Reģionu
komitejas atzinumu[1],
saskaņā ar parasto likumdošanas
procedūru,
tā kā:
(1)       Līgums par Eiropas
Savienības darbību (LESD) ir vērsts uz aizvien ciešāku
Eiropas tautu savienību un uztic Savienībai uzdevumu inter alia veicināt
dalībvalstu kultūru uzplaukumu, respektējot to
nacionālās un reģionālās atšķirības un
vienlaikus uzsverot kopīgo kultūras mantojumu. Šajā sakarā
Savienība vajadzības gadījumā atbalsta un papildina
dalībvalstu rīcību, lai uzlabotu zināšanas par Eiropas
tautu kultūru un vēsturi un tās popularizētu.
(2)       Komisijas
paziņojumā Eiropas Parlamentam, Padomei, Ekonomikas un sociālo
lietu komitejai un Reģionu komitejai par Eiropas darba kārtību
kultūrai augošas globalizācijas apstākļos[2], ko Padome apstiprinājusi
ar 2007. gada 16. novembra Rezolūciju par Eiropas kultūras
plānu[3],
noteikti mērķi turpmākiem Savienības pasākumiem
kultūras jomā. Šiem pasākumiem būtu jāveicina
kultūras daudzveidība un starpkultūru dialogs. Tāpat tiem
būtu jāveicina kultūra kā jaunrades katalizators izaugsmes
un nodarbinātības stratēģijas ietvaros, kā arī
kā Eiropas Savienības ārējo attiecību būtisks
elements.
(3)       Ar Eiropas Parlamenta un
Padomes 2006. gada 24. oktobra Lēmumu Nr. 1622/2006/EK
noteica Kopienas rīcību pasākumam “Eiropas Kultūras
galvaspilsēta” no 2007. līdz 2019. gadam[4].
(4)       Eiropas kultūras
galvaspilsētu novērtējumi, kā arī sabiedriskā
apspriešana, kurā tika apspriesta rīcības īstenošana
pēc 2019. gada, liecina, ka iniciatīva “Eiropas Kultūras
galvaspilsētas” pakāpeniski ir kļuvusi par vienu no
vērienīgākajām Eiropas iniciatīvām kultūras
jomā, kā arī par vienu no visaugstāk
vērtētajām no Eiropas iedzīvotāju puses.
(5)       Papildus
sākotnējiem iniciatīvas “Eiropas kultūras
galvaspilsētas” mērķiem uzsvērt Eiropas kultūru
bagātību, daudzveidību un kopīgās iezīmes,
kā arī veicināt Eiropas iedzīvotāju savstarpējo
sapratni, par kultūras galvaspilsētām izraudzītās
pilsētas, izmantojot pasākuma ietekmi, lai veicinātu
pilsētas attīstību plašākā izpratnē,
pakāpeniski ir ieviesušas jaunu dimensiju.
(6)       Minētie mērķi
pilnībā saskan ar programmas “Radošā Eiropa”[5] mērķiem veicināt
Eiropas kultūru un valodu daudzveidību un nostiprināt kultūras
un radošo nozaru konkurētspēju, lai veicinātu gudru,
ilgtspējīgu un integrējošu izaugsmi.
(7)       Novērtējumi un
sabiedriskā apspriešana liecina, ka, plānojot apdomīgi, no
“Eiropas kultūras galvaspilsētas” pasākuma var gūt daudz
labumu. Pirmkārt un galvenokārt “Eiropas kultūras
galvaspilsētas” ir kultūras iniciatīva, taču tā var
sniegt arī nozīmīgus sociālus un ekonomiskus labumus, jo
īpaši tad, ja pasākums tiek iekļauts pilsētas
ilgtermiņa kultūrpolitiskās attīstības
stratēģijā. 
(8)       Pasākums “Eiropas kultūras
galvaspilsētas” vienlaikus ir arī liels izaicinājums.
Kultūras pasākumu programmas īstenošana gada garumā prasa
lielas pūles, un dažas kultūras galvaspilsētas pasākuma
potenciālu ir izmantojušas veiksmīgāk nekā citas.
Tāpēc šī rīcība ir jāpastiprina, lai
palīdzētu visām pilsētām gūt no pasākuma
maksimālu labumu. 
(9)       Arī turpmāk
kultūras galvaspilsētas titulam būtu jāizraugās
pilsētas, tomēr attiecīgajām pilsētām, tāpat
kā iepriekš, būtu jādod iespēja iesaistīt tuvējos
reģionus, lai sasniegtu plašāku publiku un palielinātu ietekmi.
(10)     Arī turpmāk “Eiropas
kultūras galvaspilsētas” tituls būtu jāpiešķir,
pamatojoties uz kultūras programmu, kas izstrādāta tieši
pasākuma “Eiropas kultūras galvaspilsētas” norises gadam un kam
būtu jābūt spēcīgai Eiropas dimensijai, tomēr
minētajai programmai jābūt ietvertai ilgtermiņa
stratēģijā.
(11)     Atlase divās
kārtās, ko, pamatojoties uz sarakstu, kurā dalībvalstis
izkārtotas hronoloģiskā secībā, īsteno Eiropas
neatkarīgo ekspertu žūrija, ir pierādījusi sevi kā godīgu
un caurskatāmu. Tādējādi pilsētas varēja uzlabot
pieteikumus priekšatlases un galīgās atlases starplaikā,
pamatojoties uz žūrijas ekspertu sniegtajiem ieteikumiem, un tika
nodrošināts kultūras galvaspilsētu taisnīgs sadalījums
starp visām dalībvalstīm. 
(12)     Lai
kandidātpilsētām varētu sniegt labākus
norādījumus, būtu jāprecizē atlases kritēriji, un
būtu jāuzlabo šo kritēriju novērtēšanas iespējas,
lai ekspertu žūrijai atvieglotu pilsētu atlasi un uzraudzību.
Konkrētāk, ar šiem kritērijiem būtu jāpastiprina
pasākuma ilgtermiņa ietekme, piešķirot titulu
pilsētām, kas ir izstrādājušas ilgtermiņa
kultūrpolitisko stratēģiju.
(13)     Izšķiroša nozīme
attiecībā uz pasākuma “Eiropas kultūras
galvaspilsētas” panākumiem ir sagatavošanās posmam, kas ilgst no
pilsētas izraudzīšanās brīža līdz pasākuma
norises gada sākumam. Ieinteresēto personu vidū valda plaša
vienprātība par to, ka ar Lēmumu Nr. 1622/2006/EK ieviestie
papildu pasākumi pilsētām ir bijuši ļoti noderīgi.
Būtu jāturpina attīstīt minētos pasākumus,
biežāk organizējot uzraudzības sanāksmes un žūrijas
locekļu vizītes pilsētās, kā arī bijušajām,
esošajām un topošajām kultūras galvaspilsētām un
kandidātpilsētām vēl intensīvāk savstarpēji
apmainoties pieredzē. 
(14)     Melina Mercouri balva
ir iemantojusi svarīgu simbolisku nozīmi, kas lielā
mērā pārsniedz balvas faktisko summu, ko var piešķirt
Komisija. Tomēr, lai nodrošinātu, ka izraudzītās
pilsētas pilda savas saistības, būtu jāpieņem stingrāki
un precīzāki balvas izmaksas nosacījumi.
(15)     Ir svarīgi, lai
pilsētas visos savos komunikācijas materiālos skaidri
norādītu, ka pasākums “Eiropas kultūras
galvaspilsētas” ir Savienības iniciatīva.
(16)     Komisijas
novērtējumos par jau notikušu “Eiropas kultūras
galvaspilsētas” pasākumu rezultātiem nav ietverti primārie
dati par pasākuma ietekmi, un tie balstās uz vietējā
mērogā vāktiem datiem. Tāpēc novērtēšanas
procesā pilsētām būtu jāspēlē galvenā
loma un tām būtu jāizmanto iedarbīgi vērtēšanas
mehānismi.
(17)     Citu starpā Sibiu un
Stambula, kas bija Eiropas kultūras galvaspilsētas attiecīgi
2007. un 2010. gadā, parādīja, ka kandidātvalstu
piedalīšanās, uzsverot Eiropas kultūru kopīgos aspektus,
var palīdzēt tuvināt tās Savienībai. Tāpēc
arī pēc 2019. gada kandidātvalstīm un
potenciālajām kandidātvalstīm būtu jāļauj
piedalīties konkursā par Eiropas kultūras galvaspilsētas
titulu.
(18)     Lai nodrošinātu vienotus
nosacījumus šā lēmuma īstenošanai un jo īpaši vienotus
noteikumus Eiropas kultūras galvaspilsētu izraudzīšanai,
būtu jāpiešķir Komisijai īstenošanas pilnvaras.
(19)     Lēmums 1622/2006/EK
būtu jāatceļ un jāaizstāj ar šo lēmumu.
Tomēr tajā paredzētos noteikumus līdz 2019. gadam
būtu jāturpina piemērot Eiropas kultūras
galvaspilsētām, kuras jau ir izraudzītas vai šobrīd tiek
izraudzītas. 
(20)     Ņemot vērā to,
ka šā lēmuma mērķus nevar pietiekami labi sasniegt
atsevišķās dalībvalstīs, jo pasākumam “Eiropas
kultūras galvaspilsētas” jo īpaši vajadzīgi vienoti, skaidri
un caurskatāmi kritēriji, kā arī atlases un
uzraudzības procedūras un laba koordinācija starp
dalībvalstīm, un to, ka tie, pamatojoties uz iepriekš minēto, ir
labāk sasniedzami Savienības mērogā, Savienība var
pieņemt pasākumus saskaņā ar Līguma par Eiropas
Savienību 5. pantā noteikto subsidiaritātes principu.
Saskaņā ar minētajā pantā noteikto
proporcionalitātes principu šajā lēmumā paredz vienīgi
tos pasākumus, kas ir vajadzīgi minēto mērķu
sasniegšanai,
IR PIEŅĒMUŠI ŠO LĒMUMU. 
1. pants
Priekšmets

Ar šo lēmumu nosaka Savienības
rīcību iniciatīvai “Eiropas kultūras galvaspilsētas”
no 2020. līdz 2033. gadam. 
2. pants
Mērķi
1.           Rīcības
vispārīgie mērķi ir šādi:
a)      aizsargāt un veicināt Eiropas
kultūru daudzveidību un uzsvērt to kopīgās
iezīmes;
b)      veicināt kultūras
ieguldījumu pilsētu ilgtermiņa attīstībā.
2.           Rīcības īpašie
mērķi ir šādi:
a)      palielināt kultūras
piedāvājuma klāstu, daudzveidību un Eiropas dimensiju
pilsētās, cita starpā īstenojot transnacionālu
sadarbību;
b)      paplašināt piekļuvi un veicināt
dalību kultūras dzīvē;
c)      uzlabot zināšanas un prasmes
kultūras jomā un kultūras jomas savienojamību ar citām
jomām;
d)      ar kultūras palīdzību
uzlabot pilsētu tēlu starptautiskā mērogā. 
3. pants
Iespēja
izmantot rīcību
1.           Dalībvalstu
pilsētām ir tiesības pielikumā noteiktajā
secībā vienam gadam tikt izraudzītām par Eiropas
kultūras galvaspilsētām. 
Izraugās ne vairāk kā vienu
pilsētu no katras sarakstā esošās dalībvalsts.
2.           Ja valsts pievienojas
Savienībai pēc šā lēmuma pieņemšanas, attiecīgi
atjaunina šim lēmumam pievienoto sarakstu. Tādējādi
attiecīgo valstu pilsētas var tikt izraudzītas par Eiropas
kultūras galvaspilsētām ar tādiem pašiem noteikumiem un
procedūrām, ko piemēro citu dalībvalstu pilsētām.
Lai valstīm pēc to izraudzīšanas
būtu pietiekami daudz laika sagatavoties, konkurss par titulu sākas
sešus gadus pirms pasākuma norises gada, tādēļ sarakstu
neatjaunina, ja valsts Savienībai pievienojas pēc 2026. gada
31. decembra. 
Sarakstu neatjaunina, ja kāda no tās
valsts pilsētām, kas pievienojas, saskaņā ar šā panta
3. punktā paredzētajiem noteikumiem un procedūrām, ko
piemēro kandidātvalstīm un potenciālajām
kandidātvalstīm, jau tikusi izraudzīta par Eiropas kultūras
galvaspilsētu konkrētam gadam laikposmā no 2020. līdz
2033. gadam.
3.           Arī kandidātvalstu
un potenciālo kandidātvalstu pilsētas var kandidēt uz
Eiropas kultūras galvaspilsētas titulu atklātā
konkursā, kas vienlaikus ar konkursiem attiecīgajās divās
dalībvalstīs saskaņā ar pielikumā esošo kalendāru
notiek reizi trijos gados. 
Īpašie noteikumi kandidātvalstu un
potenciālo kandidātvalstu pilsētām ir izklāstīti
10. pantā.
4. pants
Pieteikumi
1.           Konkursā par Eiropas
kultūras galvaspilsētas titulu var piedalīties tikai
pilsētas. Kandidātpilsētas var iesaistīt savus
apkārtējos reģionus. Tomēr pieteikumus iesniedz
vadošās pilsētas vārdā un, ja pieteikums tiek
izvēlēts, titulu piešķir pilsētai.
2.           Komisija izveido vienotu
pieteikuma veidlapu, pamatojoties uz 5. pantā noteiktajiem
kritērijiem, un to izmanto visas kandidātpilsētas.
3.           Visu pieteikumu pamatā
ir kultūras programma, kam ir izteikta Eiropas dimensija. Minētā
programma ilgst vienu gadu, un tā ir izstrādāta tieši
pasākuma “Eiropas kultūras galvaspilsēta ” mērķiem
saskaņā ar 5. pantā noteiktajiem kritērijiem.
Tomēr kultūras programmai jābūt iekļautai
pilsētas kultūras attīstības ilgtermiņa
stratēģijā.
5. pants
Kritēriji
Kritēriji pieteikumu
novērtēšanai ir iedalīti sešās kategorijās:
“ilgtermiņa stratēģija”, “izpildes spēja”, “kultūras
un mākslas saturs”, “Eiropas dimensija”, “sabiedrības iesaistīšana”
un “pārvaldība”.
1.           Attiecībā uz
kritēriju “ilgtermiņa stratēģija” vērtē
šādus faktorus:
a)      pieteikuma iesniegšanas brīdī
spēkā esošā pilsētas kultūras attīstības
stratēģija, ieskaitot kultūras pārvaldības
plānus, un kultūras pasākumu ilgtspēja pēc
pasākuma norises gada;
b)      plāni kultūras nozares
spēju uzlabošanai;
c)      plāni ilgtermiņa saiknes starp
kultūras nozari un ekonomikas un sociālo jautājumu nozari
stiprināšanai pilsētā;
d)      pasākuma paredzamā
ilgtermiņa ietekme uz kultūras, sociālo jautājumu un
ekonomikas nozari pilsētā;
e)      plāni pasākuma ietekmes uz
pilsētu uzraudzībai un novērtēšanai.
2.           Attiecībā uz
kritēriju “izpildes spēja” pilsētas apliecina, ka:
a)      pieteikumu atbalsta visas politiskās
partijas;
b)      pilsētā ir vai tiek
ierīkota pasākuma īstenošanai atbilstoša un
ilgtspējīga infrastruktūra.      
3.           Attiecībā uz
kritēriju “kultūras un mākslas saturs” vērtē
šādus faktorus:
a)      attiecīgā gada kultūras
programmas skaidra un saskaņota mākslinieciskā vīzija;
b)      vietējo mākslinieku un
kultūras organizāciju iesaistīšana kultūras programmas
veidošanā un īstenošanā;
c)      piedāvāto pasākumu
klāsts un daudzveidība un to vispārējā
mākslinieciskā kvalitāte;
d)      spēja vietējo kultūras
mantojumu un tradicionālās mākslas formas savienot ar
jaunām, novatoriskām un eksperimentālām kultūras
izpausmēm.
4.           Attiecībā uz
kritēriju “Eiropas dimensija” vērtē šādus faktorus:
a)      tādu pasākumu apjoms un
kvalitāte, ar ko popularizē Eiropas kultūras daudzveidību;
b)      tādu pasākumu apjoms un
kvalitāte, ar ko uzsver Eiropas kultūru kopīgos aspektus,
kultūras mantojumu un vēsturi, kā arī Eiropas
integrāciju;
c)      tādu pasākumu apjoms un
kvalitāte, kuros piedalās Eiropas mākslinieki, un
sadarbības ar dažādu valstu operatoriem vai pilsētām un
transnacionālas partnerības apjoms un kvalitāte;
d)      stratēģija plašas Eiropas
sabiedrības intereses piesaistīšanai.
5.           Attiecībā uz
kritēriju “sabiedrības iesaistīšana” vērtē šādus
faktorus:
a)      vietējo iedzīvotāju un
pilsoniskās sabiedrības iesaistīšana pieteikuma
sagatavošanā un pasākuma “Eiropas kultūras galvaspilsētas”
īstenošanā;
b)      jaunas un ilgtspējīgas
dažādu sabiedrības kārtu pārstāvju, jo īpaši
jauniešu, atstumtu un nelabvēlīgos apstākļos dzīvojošu
personu iespējas apmeklēt kultūras pasākumus un
piedalīties tajos. Ja iespējams, īpašu uzmanību
pievērš tam, cik viegli minētie pasākumi ir pieejami veciem
cilvēkiem un cilvēkiem ar invaliditāti;
c)      vispārējā
stratēģija plašākas auditorijas piesaistīšanai un jo
īpaši sasaiste ar izglītību un skolu piedalīšanās. 
6.           Attiecībā uz
kritēriju “pārvaldība” vērtē šādus faktorus:
a)      ierosinātā budžeta
īstenošanas iespējas. Minētajā budžetā jāparedz
līdzekļi sagatavošanās posmam, pasākuma norises gadam un
pasākumiem, kam ir ilgtermiņa ietekme;
b)      plānotais pārvaldes
mehānisms un struktūra, kas īstenos pasākumu “Eiropas
kultūras galvaspilsēta”;
c)      mākslinieciskā direktora
iecelšanas procedūra un viņa darbības joma;
d)      komunikācijas stratēģija,
kura ir vispusīga un kurā tiek uzsvērts tas, ka pasākums
“Eiropas kultūras galvaspilsētas” ir Savienības iniciatīva.
6. pants
Eiropas
žūrija
1.           Izveido Eiropas
neatkarīgo ekspertu žūriju (“Eiropas žūrija”), kas veic atlasi
un uzraudzību. 
2.           Eiropas žūrijā ir
10 locekļi. Viņi ir Eiropas Savienības pilsoņi.
Eiropas žūrijas locekļi ir neatkarīgi eksperti ar
ievērojamu pieredzi un zināšanām kultūras jomā,
pilsētu kultūras attīstībā vai pasākuma “Eiropas
kultūras galvaspilsētas” organizēšanā. Turklāt
viņi spēj atvēlēt noteiktu darba dienu skaitu gadā
Eiropas žūrijas pienākumu pildīšanai. 
Komisija publicē uzaicinājumu izteikt
ieinteresētību un pēc tam veic potenciālo žūrijas
locekļu priekšatlasi. Pēc tam Eiropas Parlaments, Padome un Komisija
izvēlas katrs trīs ekspertus no priekšatlasē atlasīto
kandidātu loka un ieceļ tos žūrijas locekļu amatā
saskaņā ar katras iestādes procedūrām. Reģionu
komiteja izvēlas vienu ekspertu un ieceļ viņu amatā
saskaņā ar savām procedūrām.
Katra iestāde un struktūra tiecas
nodrošināt, lai to iecelto ekspertu zināšanas būtu pēc
iespējas papildinošākas un šie eksperti tiktu izraudzīti,
ņemot vērā līdzsvarotu ģeogrāfisko spektru.
Eiropas žūrija izraugās savu
priekšsēdētāju.
3.           Eiropas žūrijas
locekļus ieceļ uz trim gadiem. Tomēr izdara atkāpi un
pirmajā žūrijā, kas ieceļama saskaņā ar šo
lēmumu, Eiropas Parlaments tā izraudzītos trīs ekspertus
ieceļ uz trim gadiem, Padome – uz vienu gadu, Komisija – uz diviem gadiem,
un Reģionu komiteja tās izraudzīto ekspertu ieceļ uz vienu
gadu, lai žūrijas ekspertu nomaiņa varētu notikt
pakāpeniski un lai novērstu pieredzes un zinātības zudumu,
kas rastos, ja visus žūrijas locekļus nomainītu
vienlaicīgi.
4.           Eiropas žūrijas
locekļi deklarē visus pastāvošos vai iespējamos interešu
konfliktus saistībā ar konkrētu kandidātpilsētu. Ja
kāds no žūrijas locekļiem sniedz šādu deklarāciju vai ja
atklājas šāds interešu konflikts, attiecīgais žūrijas
loceklis nepiedalās atlases procedūrā attiecībā uz
konkrēto dalībvalsti vai attiecīgā gadījumā
atlases procedūrā attiecībā uz konkrētajām
kandidātvalstīm vai potenciālajām
kandidātvalstīm. Attiecīgo žūrijas locekli
minētajā procedūrā neaizvieto, un atlasi veic atlikušie
Eiropas žūrijas locekļi. 
5.           Visus Eiropas žūrijas
ziņojumus publicē Komisijas vietnē. 
7. pants
Pieteikumu
iesniegšana dalībvalstīs
1.           Katra dalībvalsts
organizē konkursu savām pilsētām saskaņā ar
pielikumā pievienoto kalendāru. 
2.           Dalībvalstis sešus gadus
pirms tā gada sākuma, kuram pilsētas izraugās kultūras
galvaspilsētas titulam, publicē uzaicinājumu iesniegt
pieteikumus.
Visos uzaicinājumos iesniegt pieteikumus, kas
ir adresēti pilsētām, kuras piesakās titulam, izmanto
4. panta 2. punktā paredzēto vienoto pieteikuma veidlapu.
Pieteikumu iesniegšanas termiņš visos
uzaicinājumos iesniegt pieteikumus ir desmit mēneši pēc
uzaicinājuma publicēšanas.
3.           Attiecīgā
dalībvalsts sniedz Komisijai informāciju par pieteikumiem.
8. pants
Dalībvalstīs
veikta priekšatlase
1.           Piecus gadus pirms
pasākuma norises gada katra attiecīgā dalībvalsts sasauc
Eiropas žūrijas un kandidātpilsētu priekšatlases sanāksmi.
2.           Eiropas žūrija
saskaņā ar 5. pantā minētajiem kritērijiem
novērtē pieteikumus. Tā atlasa kandidātpilsētas, kuras
izvērtējamas turpmāk, un sniedz ziņojumu par visu
kandidātpilsētu pieteikumiem, kā arī ieteikumus
atlasītajām kandidātpilsētām.
3.           Eiropas žūrija
minēto ziņojumu iesniedz attiecīgajai dalībvalstij un
Komisijai. Katra attiecīgā dalībvalsts formāli apstiprina
priekšatlasē atlasīto kandidātu sarakstu, kas izveidots,
pamatojoties uz žūrijas ziņojumu.
9. pants
Atlase
dalībvalstīs
1.           Priekšatlasē
atlasītās kandidātpilsētas papildina savus pieteikumus
saskaņā ar kritērijiem un priekšatlases sanāksmē
izstrādātajiem žūrijas ieteikumiem un nosūta tos
attiecīgajām dalībvalstīm, kas saņemtos pieteikumus
nosūta tālāk Komisijai.
2.           Katra attiecīgā
dalībvalsts sasauc Eiropas žūrijas sanāksmi ar priekšatlasē
atlasītajām kandidātpilsētām, kas notiek deviņus
mēnešus pēc priekšatlases sanāksmes, galīgās atlases
veikšanai.
3.           Eiropas žūrija
novērtē pabeigtos pieteikumus.
4.           Eiropas žūrija sniedz
ziņojumu par pieteikumiem kopā ar ieteikumu kādas pilsētas
izvirzīšanai par Eiropas kultūras galvaspilsētu
attiecīgajā dalībvalstī. Tomēr, ja neviena no
kandidātpilsētām neatbilst kritērijiem, Eiropas žūrija
var ieteikt attiecīgajam gadam neizraudzīt nevienu pilsētu. 
Ziņojumā ietver ieteikumus žūrijas
ieteiktajai pilsētai par to, kādi uzlabojumi veicami līdz
pasākuma norises gadam.
Ziņojumu iesniedz attiecīgajai
dalībvalstij un Komisijai. To publicē Komisijas vietnē. 
10. pants
Noteikumi
kandidātvalstīm un potenciālajām kandidātvalstīm
1.           Komisija organizē
konkursu kandidātvalstu un potenciālo kandidātvalstu
pilsētām.
2.           Eiropas Savienības
Oficiālajā Vēstnesī sešus gadus pirms pasākuma
norises gada Eiropas Komisija publicē uzaicinājumu iesniegt
pieteikumus. Pieteikumus uzaicinājumā var iesniegt visu
kandidātvalstu un potenciālo kandidātvalstu pilsētas, ar
nosacījumu, ka attiecīgās valstis uzaicinājuma
publicēšanas dienā piedalās programmā “Radošā Eiropa”
vai turpmākās Savienības kultūras atbalsta programmās.
Tomēr, lai nodrošinātu
vienlīdzību ar dalībvalstu pilsētām, katra
kandidātvalsts vai potenciālās kandidātvalsts pilsēta
laikposmā no 2020. līdz 2033. gadam var piedalīties tikai
vienā konkursā, un saskaņā ar 3. panta 2. punkta
noteikumiem pilsēta, kas reiz jau piedalījusies šādā
konkursā, pievienošanās gadījumā nav tiesīga
minētajā laikposmā piedalīties nākamajos konkursos
attiecīgajā jaunajā dalībvalstī.
Turklāt, lai nodrošinātu
vienlīdzību ar dalībvalstīm, laikposmā no 2020.
līdz 2033. gadam katra kandidātvalsts vai potenciālā
kandidātvalsts pasākumu var rīkot tikai vienu reizi. Tāpēc
valstis, kuru pilsētas jau bijušas izraudzītas Eiropas kultūras
galvaspilsētas titulam, minētajā laikposmā nav
tiesīgas piedalīties nākamajos konkursos. 
3.           Kandidātvalstīm un
potenciālajām kandidātvalstīm piemēro 4. panta
nosacījumus un 5. pantā minētos kritērijus.
4.           Piecus gadus pirms
pasākuma norises gada žūrija veic pilsētu priekšatlasi,
pamatojoties uz 4. panta 2. punktā minētajām
rakstveidā iesniegtajām pieteikumu veidlapām. Sanāksmes ar
kandidātpilsētām netiks organizētas.
Eiropas žūrija novērtē pieteikumus
saskaņā ar minētajiem kritērijiem. Tā atlasa
kandidātpilsētas, kuras izvērtējamas turpmāk, un
sniedz ziņojumu par visu kandidātpilsētu pieteikumiem, kā
arī ieteikumus atlasītajām kandidātpilsētām.
Attiecīgo ziņojumu iesniedz Komisijai un publicē Komisijas
vietnē.
5.           Priekšatlasē
atlasītās kandidātpilsētas pabeidz savus pieteikumus
saskaņā ar kritērijiem un priekšatlases sanāksmē
izstrādātajiem žūrijas ieteikumiem un nosūta tos Komisijai.
Komisija Briselē sasauc Eiropas žūrijas
sanāksmi ar priekšatlasē atlasītajām pilsētām,
kas notiek deviņus mēnešus pēc priekšatlases, galīgās
atlases veikšanai.
Eiropas žūrija novērtē pabeigtos
pieteikumus.
Tā sniedz ziņojumu par priekšatlasē
atlasīto kandidātpilsētu pieteikumiem kopā ar ieteikumu par
ne vairāk kā vienas pilsētas izvirzīšanu par Eiropas
kultūras galvaspilsētu vienā kandidātvalstī vai
potenciālajā kandidātvalstī. Tomēr, ja neviena no
kandidātpilsētām neatbilst kritērijiem, Eiropas žūrija
var ieteikt attiecīgajam gadam neizraudzīt nevienu pilsētu. 
Ziņojumā ietver arī ieteikumus
žūrijas ieteiktajai pilsētai par to, kādi uzlabojumi un
pasākumi veicami līdz pasākuma norises gadam.
Attiecīgo ziņojumu iesniedz Komisijai un
publicē Komisijas vietnē.
11. pants
Izraudzīšana
Komisija oficiāli izraugās Eiropas
kultūras galvaspilsētas, pieņemot īstenošanas aktus un
pienācīgi ņemot vērā Eiropas žūrijas ieteikumus.
Komisija informē Eiropas Parlamentu, Padomi un Reģionu komiteju par
izraudzītajām pilsētām. 
12. pants
Izraudzīto
pilsētu sadarbība
1.           Pilsētas, kas
izraudzītas par Eiropas kultūras galvaspilsētām vienam un
tam pašam gadam, cenšas sasaistīt savas kultūras programmas.
2.           Attiecīgo sadarbību
novērtē 13. pantā paredzētajā uzraudzības
procedūrā.
13. pants
Uzraudzība
1.           Eiropas žūrija no
kultūras galvaspilsētu izraudzīšanās brīža līdz
pasākuma norises gadam uzrauga Eiropas kultūras galvaspilsētu
gatavošanos un sniedz tām atbalstu un norādījumus. 
2.           Šajā nolūkā
Komisija sasauc trīs Eiropas žūrijas un attiecīgo pilsētu
sanāksmes: pirmā sanāksme notiek trīs gadus pirms pasākuma
norises gada; otrā sanāksme notiek 18 mēnešus pirms
pasākuma norises gada, un trešā sanāksme notiek divus
mēnešus pirms pasākuma norises gada. Attiecīgā
dalībvalsts vai attiecīgā valsts var izvirzīt vienu
novērotāju, kas piedalās minētajās
sanāksmēs.
Sešas nedēļas pirms katras
sanāksmes pilsētas Komisijai sniedz progresa ziņojumus.
Sanāksmju laikā Eiropas žūrija
novērtē sagatavošanās darbus un sniedz padomus, lai
palīdzētu pilsētām izstrādāt augstas
kvalitātes programmas un efektīvu stratēģiju. Īpašu uzmanību
žūrija pievērš atlases ziņojumā un iepriekšējos
uzraudzības ziņojumos minētajiem ieteikumiem.
3.           Pēc katras
sanāksmes Eiropas žūrija sniedz ziņojumu par sagatavošanās
darbu stadiju un turpmāk veicamajām darbībām. 
Uzraudzības ziņojumus nosūta Komisijai,
attiecīgajām pilsētām un dalībvalstīm vai
attiecīgajai valstij. Tos arī publicē Komisijas vietnē.
4.           Papildus uzraudzības
sanāksmēm Komisija, kad vien vajadzīgs, var organizēt
Eiropas žūrijas vizītes izraudzītajās pilsētās.
14. pants
Balva
1.           Laikposms, uz kuru attiecas
šis lēmums, sakrīt ar vairāku daudzgadu finanšu shēmu
laikposmiem. Komisija attiecībā uz katru minēto daudzgadu
finanšu shēmu novērtē iespēju izraudzītajām
pilsētām piešķirt Melina Mercouri vārdā
nosaukto naudas balvu. Balvas juridiskos un finansiālos aspektus izskata
attiecīgo Savienības kultūras atbalsta programmu ietvaros.
2.           Ja ir izpildīti
1. punktā minētie nosacījumi un kādai no
izraudzītajām pilsētām piešķir Melina Mercouri
balvu, to ar nosacījumu, ka pilsēta turpina pildīt savas
saistības, ko tā uzņēmās pieteikumu iesniegšanas
posmā, un ka ir īstenoti visi atlases un uzraudzības
ziņojumos sniegtie Eiropas žūrijas ieteikumi, izmaksā ne
vēlāk kā pasākuma norises gada jūnija beigās. 
Uzskata, ka izraudzītā pilsēta
turpina pildīt saistības, ko tā uzņēmusies pieteikumu
iesniegšanas posmā, ja laikposmā no pieteikuma iesniegšanas līdz
pasākuma norises gada sākumam programmā un
stratēģijā nav veiktas būtiskas izmaiņas, jo
īpaši: 
a)      no pilsētas izraudzīšanas
brīža līdz pasākuma norises gada sākumam budžets ir bijis
nemainīgs;
b)      ir ievērota mākslinieku
komandas neatkarība;     
c)      kultūras programmas gala
versijā Eiropas dimensija vēl aizvien ir pietiekami liela;
d)      komunikācijas
stratēģijā un pilsētas izmantotajos komunikācijas
materiālos ir skaidri norādīts, ka pasākums “Eiropas
kultūras galvaspilsētas” ir Savienības iniciatīva;
e)      ir izstrādāts plāns
pasākuma ietekmes uz pilsētu uzraudzībai un
novērtēšanai. 
15. pants
Praktiskie
pasākumi
Komisija jo īpaši
a)      nodrošina rīcības
vispārējo saskaņotību,
b)      nodrošina koordināciju starp
dalībvalstīm un Eiropas žūriju,
c)      ievērojot mērķus un
kritērijus, ciešā sadarbībā ar Eiropas žūriju
izstrādā norādījumus, kas atvieglo atlases un
uzraudzības procedūru veikšanu,
d)      sniedz atbalstu Eiropas žūrijai,
e)      publicē visu attiecīgo
informāciju un veicina rīcības pamanāmību Eiropas
mērogā,
f)       veicina pieredzes un paraugprakses
apmaiņu starp bijušajām, esošajām un topošajām Eiropas
kultūras galvaspilsētām, kā arī
kandidātpilsētām.
16. pants
Vērtēšana
1.           Katra “Eiropas kultūras
galvaspilsētas” pasākuma rezultātus vērtē
attiecīgā pilsēta. 
Lai nodrošinātu vienādas
vērtēšanas procedūras, Komisija izstrādā vienotas
vadlīnijas un norādes pilsētām, pamatojoties uz
rīcības mērķiem un kritērijiem.
Pilsētas ne vēlāk kā līdz
tā gada 31. oktobrim, kas seko pēc pasākuma norises gada,
nosūta Komisijai novērtējuma ziņojumus. Komisija
minētos ziņojumus publicē.
2.           Papildus pilsētu
veiktajiem novērtējumiem Komisija regulāri nodrošina
ārējus un neatkarīgus pasākuma “Eiropas kultūras
galvaspilsētas” rezultātu novērtējumus. Komisijas
novērtējumos visas bijušās kultūras galvaspilsētas
vērtē Eiropas kontekstā, lai varētu veikt
salīdzinājumus un gūt atziņas, kas var būt
noderīgas topošajām kultūras galvaspilsētām, kā
arī visām Eiropas pilsētām.
Minētajos ārējos un
neatkarīgajos novērtējumos iekļauj arī
vispārēju rīcības “Eiropas kultūras
galvaspilsētas” novērtējumu, ieskaitot rīcības
īstenošanā iesaistīto procesu efektivitātes,
rīcības ietekmes un veidu tās uzlabošanai novērtējumu.
Komisija Eiropas Parlamentam, Padomei un
Reģionu komitejai iesniedz šādus ziņojumus:
a)      ne vēlāk kā
2024. gada 31. decembrī – pirmo starpposma novērtējuma
ziņojumu;
b)      ne vēlāk kā
2029. gada 31. decembrī – otro starpposma novērtējuma
ziņojumu;
c)      ne vēlāk kā 2034. gada
31. decembrī – ex-post novērtējuma ziņojumu.
17. pants
Atcelšana
un pārejas noteikumi
Ar šo atceļ Lēmumu
Nr. 1622/2006/EK. Tomēr to turpina piemērot pilsētām,
kuras ir izraudzītas vai šobrīd tiek izraudzītas par Eiropas
kultūras galvaspilsētām kādam no gadiem laikposmā no
2012. līdz 2019. gadam.
18. pants
Šis lēmums stājas spēkā
nākamajā dienā pēc tā publicēšanas Eiropas
Savienības Oficiālajā Vēstnesī.
Briselē,
Eiropas Parlamenta vārdā –                         Padomes
vārdā –
priekšsēdētājs                                                priekšsēdētājs
PIELIKUMS 
Eiropas
kultūras galvaspilsētu izvirzīšanas secība
 2020 || Horvātija[6] || Īrija || Kandidātvalsts vai potenciālā kandidātvalsts 
 2021 || Rumānija || Grieķija || …[7] 
 2022 || Lietuva || Luksemburga ||   
 2023 || Ungārija || Apvienotā Karaliste || Kandidātvalsts vai potenciālā kandidātvalsts 
 2024 || Igaunija || Austrija ||   
 2025 || Slovēnija || Vācija ||   
 2026 || Slovākija || Somija || Kandidātvalsts vai potenciālā kandidātvalsts 
 2027 || Latvija || Portugāle ||   
 2028 || Čehijas Republika || Francija ||   
 2029 || Polija || Zviedrija || Kandidātvalsts vai potenciālā kandidātvalsts 
 2030 || Kipra || Beļģija ||   
 2031 || Malta || Spānija ||   
 2032 || Bulgārija || Dānija || Kandidātvalsts vai potenciālā kandidātvalsts 
 2033 || Nīderlande || Itālija ||   
[1]               OV C , , lpp. .
[2]               COM(2007)242 final.
[3]               OV C 287, 29.11.2007.,
1. lpp.
[4]               OV L 304, 3.11.2006., 1. lpp.
[5]               COM(2011)785 final. 
[6]               Ņemot vērā tās pievienošanos
2013. gadā.
[7]               Ja
pēc šā lēmuma pieņemšanas Savienībai pievienojas
jaunas valstis, atjaunina tabulas trešo aili. Ievēro jauno valstu
pievienošanās secību. Lai nodrošinātu pietiekami daudz laika
atlases un uzraudzības procedūru veikšanai, no pievienošanās
dienas līdz pasākuma norises gadam ierēķina vismaz sešu
gadu ilgu starplaiku. Vienam gadam izraugās ne vairāk kā
trīs Eiropas kultūras galvaspilsētas. Ja vienā un tajā
pašā dienā Savienībai pievienojas divas vai vairāk valstu
un ja attiecīgās valstis savstarpēji nevar vienoties par
secību, kādā tās var piedalīties, Padome organizē
izlozi.